Eurovision Song Contest 2023

Eurovision Song Contest 2023 blir den 67. utgaven av Eurovision Song Contest, Den europeiske kringkastingsunions (EBU) årlige sangkonkurranse for organisasjonens medlemmer. Konkurransen finner sted i Liverpool i Storbritannia etter at Ukraina, som vant i 2022 med «Stefania» og Kalush Orchestra, ikke kunne stå vertskap på grunn av den russiske invasjonen av Ukraina. EBU tilbød i stedet arrangørjobben til andreplassen Storbritannia. Britiske BBC takket ja til oppdraget og produserer konkurransen på vegne av Ukraina.Konkurransen består av tre sendinger: en semifinale tirsdag 9. mai, en semifinale torsdag 11. mai og finalen lørdag 13. mai. De tre showene arrangeres i M&S Bank Arena og overføres direkte til alle deltakerlandene og andre land som kjøper senderettighetene.  
Til sammen deltar 37 land, tre færre enn året før, og det laveste deltakerantallet siden 2014. Bulgaria, Montenegro og Nord-Makedonia står over av økonomiske årsaker. Av deltakerlandene må 31 land gjennom én av de to semifinalene, der 20 av dem kvalifiserer seg til finalen. I tillegg deltar vertslandet Storbritannia og resten av de «fem store landene» i finalen, samt fjorårets vinnerland Ukraina, slik at finalefeltet består av 26 land. Vinneren kåres av fagjuryer og seere. I semifinalene gir hvert deltakerland 1–8, 10 og 12 poeng til sine ti favorittsanger via telefonavstemning. I finalen gir hvert land to poengsett: ett fra en fagjury, og ett fra seerne gjennom telefonavstemning. I tillegg får seere i ikke-deltakende land stemme via internett. Nettstemmene utgjør ett sett med 1–8, 10 og 12 poeng. Vinneren av konkurransen er den som får flest poeng totalt i finalen. 
Dette er niende gang Storbritannia arrangerer Eurovision Song Contest, etter sist å ha vært vertskap i Birmingham i 1998. Dette blir også første gang siden 1980 at konkurransen arrangere av et annet land enn foregående vinnerland.


== Bakgrunn ==

Eurovision Song Contest 2023 finner sted i Liverpool i England i Storbritannia. Dette er niende gang britene arrangerer Eurovision Song Contest etter å ha gjort det tidligere i 1960, 1963, 1968, 1972, 1974, 1977, 1982 og 1998. 
Sendingene avholdes i M&S Bank Arena, som i Eurovision-sammenheng blir omtalt med det ikke-kommersielle navnet Liverpool Arena. Vertsarenaen har opptil 11 000 sitteplasser og har tidligere huset eventer som MTV Europe Music Awards 2008, BBC Sports Personality of the Year og VM i turn 2022. Konkurransen produseres av den britiske allmennkringkasteren BBC i samarbeid med EBU.
I tillegg til hovedarenaen blir det også andre tilstelninger i Liverpool i forbindelse med konkurransen. Den faste Eurovision-landsbyen, Eurovision Village, er konkurransens offisielle festivalområde for besøkende, fans og delegasjoner. Landsbyen er lagt til Pier Head og er åpen fra 5. til 13. mai 2023.


=== Valg av vertsland ===
Ukraina vant Eurovision Song Contest 2022 med sangen «Stefania» og bandet Kalush Orchestra. Gjennom seieren sikret Ukraina seg retten til å arrangere konkurransen i 2023. Dette ville ha vært tredje gang landet hadde stått vertskap for Eurovision Song Contest, etter å ha arrangert utgavene i 2005 og 2017. 
Den pågående krigen i landet sådde raskt tvil om konkurransen kunne finne sted i Ukraina. Et alternativ var at et annet land steppet inn som arrangør, enten alene eller sammen med den ukrainske kringkasteren Suspilne. Flere andre land tilbød seg å ta på seg arrangørjobben, blant andre Italia, Nederland, Polen, Spania (som senere trakk seg), Storbritannia og Sverige.  I tillegg antydet den britiske avisen The Guardian at EU forberedte et bud om å organisere konkurransen i Belgias hovedstad Brussel, og den belgiske franskspråklige kringkasteren RTBF uttrykte senere også interesse.To dager etter seieren i 2022 uttalte Mykola Tsjernotytskyj, Suspilnes styreleder, at de ønsket å arrangere konkurransen i et «fredfullt Ukraina». Han la til at Ukraina håpet å være i stand til å garantere for sikkerheten til alle deltakere og delegasjoner under arrangementet. Samtidig uttalte Ukrainas president Volodymyr Zelenskyj at han ønsket konkurransen kunne finne sted i krigsherjede Mariupol. Den ukrainske kringkasteren Suspilne og EBU startet 20. mai 2022 diskusjoner rundt vertsrollen og gjennomføringen av Eurovision Song Contest 2023. Mykola Povoroznyk, første nestleder i Kyiv bys statsadministrasjon, sa 26. mai 2022 at Kyiv var klar for å være vertsby dersom Ukraina skulle arrangere konkurransen.


==== Ukraina utelukkes om vertsland ====
Ukraina jobbet i flere uker for at konkurransen skulle holdes i landet, men 17. juni 2022 kunngjorde EBU at Eurovision Song Contest 2023 ikke skulle arrangeres i Ukraina. Årsaken var den rådende sikkerhetssituasjonen i landet som følge av krigen. Avgjørelsen ble møtt med skuffelse i Ukraina, og flere politikere og ukrainske artister ba EBU omgjøre beslutningen. Dette blir første gang siden 1980 at konkurransen skal arrangeres i et annet land enn forrige utgaves vinner.EBU tilbød i stedet arrangementet til Storbritannia, som ble nummer to i 2022. Kringkastingsunionen startet i juni samtaler med den britiske kringkasteren BBC, og 25. juli 2022 bekreftet EBU at britene skulle arrangere konkurransen. Arrangementet skal imidlertid få et visst ukrainsk preg, og BBC skal samarbeide med den ukrainske kringkasteren Suspilne. Ukraina er også direktekvalifisert til finalen i 2023.


=== Vertsby-prosessen ===

Dette blir rekordhøye niende gang at Storbritannia arrangerer Eurovision Song Contest. BBC har fire ganger tidligere steppet inn som reserve-arrangør: i 1960, 1963, 1972 og 1974.Den offisielle vertsby-prosessen startet i slutten av juli, og prosessen var todelt: først måtte aktuelle kandidater innfri en rekke krav som viste at de har kapasitet til og erfaring med å håndtere et arrangement av denne størrelsen. Til sammen meldte 20 britiske byer sin interesse, og 12. august kunngjorde BBC en kortliste med syv potensielle vertsbyer. I ukene etter vurderte BBC og EBU de syv kandidatene, og 27. september annonserte BBC at valget sto mellom Glasgow og Liverpool. Valget falt til slutt på Liverpool, og valget ble offentliggort av Graham Norton under en direktesending 7. oktober 2022.Avgjørelsen kan føre til at fotballkampen mellom Everton og Manchester City i 36. runde av Premier League 2022/23 spilles på en annen dag enn den opprinnelig planlagte, som er samme dag som finalen i Eurovision Song Contest.


== Produksjon ==

De tre showene i Eurovision Song Contest 2023 finner sted i M&S Bank Arena. På grunn av konkurransens strenge annonsør- og reklameregler, omtaler BBC og EBU arenaen som Liverpool Arena. Flerbruksarenaen har plass til opptil 11 000 publikummere og ligger sentralt i Liverpool. Konkurransen produseres av den britiske allmennkringkasteren BBC gjennom det kommersielle datterselskapet BBC Studios.Det øverste produksjonsteamet består av Martin Green som daglig leder, Rachel Ashdown som prosjektansvarlig, Andrew Cartmell som ansvarlig produsent, Lee Smithurst som showsjef, Twan van de Nieuwenhuijzen som BBCs konkurransesjef og James O'Brien som produksjonssjef. Martin Österdahl er EBUs konkurransesjef og øverste ansvarlig for konkurransen. I prosessen skal BBC samarbeide tett med den ukrainske allmennkringkasteren Suspilne for å sette et ukrainsk preg på de tre sendingene. Den ukrainske kringkasteren har et eget team, ledet av Oksana Skybinska, Tetiana Semenova og Garman Nenov, som skal bistå BBC i prosessen.Det foreløpige budsjettet anslås til 14 millioner britiske pund (cirka 165 millioner norske kroner). Av dette bidrar Liverpool byråd og Liverpools regionråd med 2 millioner pund hver, mens de resterende 10 millioner pundene kommer fra BBC, EBU og den britiske regjeringen.


=== Slagord, logo og visuelt design ===
I forbindelse med kunngjøringen av Liverpool som vertsby, avduket EBU samtidig konkurransens generiske logo. I logoen er V-en i Eurovision formet som et hjerte, og inni hjertet er vanligvis flagget til vertsnasjonen. I 2023-logoen har hjertet derimot det ukrainske flagget for å markere at landet vant konkurransen året før. Under logoen står det «United Kingdom» (Storbritannia) og på bunnen «Liverpool 2023».Konkurransens slagord, United by Music («forent av musikk»), ble offentliggjort 30. januar 2023. Det visuelle designet ble designet av det London-baserte merkevarekonsulentfirmaet Superunion og det ukrainske produksjonsselskapet Starlight Media og ble offisielt avduket 31. januar 2023. Det visuelle designet består av en streng av todimensjonale hjerter som ligner et elektrokardiogram, som representer respons på lyd og rytmer. Fargene i designet er inspirert av fargene i det ukrainske og det britiske flagget. Typografien var inspirert av gateskiltene i Liverpool fra det 20. århundre og byens musikalske arv.


=== Postkort ===
Under sendingene blir hvert land introdusert med en 40-sekunders kortfilm, populært kalt «postkort». BBC har hyret inn et uavhengig produksjonsselskap til å lage og produsere kortfilmene. Innspillingen av postkortene skjer mellom januar og april 2023.


== Format ==


=== Innspilt bakgrunnsvokal ===
For tredje år på rad åpner EBU for at deltakerlandene kan bruke forhåndsinnspilt bakgrunnsvokal. Dette er valgfritt, og landene kan velge å bruke støttevokalister eller en kombinasjon av både direkte og forhåndsinnspilt bakgrunnsvokal. All hovedvokal må fortsatt fremføres direkte på scenen under sendingene.


=== Endringer i stemmesystemet ===


==== Juryene fjernes i semifinalene ====
EBU offentliggjorde 22. november 2022 flere store endringer i stemmesystemet for konkurransen i 2023. Fagjuryene fjernes i semifinalene, og dermed blir det seerne alene som avgjør semifinale-resultatet gjennom telefonavstemning, slik systemet var mellom 2004 og 2007. Endringene ble gjort på bakgrunn av erfaringene fra 2022, da EBU annullerte jurystemmene til seks land etter at de hadde stemt påfallende likt i semifinalen. Det nye systemet skal hindre lignende hendelser i fremtiden.I finalen skal resultatet fremdeles avgjøres av seere og fagjuryer i deltakerlandene, slik det har vært siden finalen i 2009. I finalen gir seerne og fagjuryen i hvert land ett sett hver med 1–8, 10 og 12 poeng, slik det har vært gjort siden 2016.
Juryene skal likevel stemme i semifinalene som en reserveløsning. Disse jurystemmene brukes bare dersom et land av tekniske eller praktiske årsaker ikke kan gjennomføre en telefonavstemning i semifinalen. Dersom et land ikke får gjennomført telefonavstemning i finalen, blir landets jurypoeng doblet som erstatning. Dermed går EBU bort fra den forrige ordningen der en beregnet et lands manglende telefonstemmer ut fra poengene til land med lignende stemmehistorikk. Dersom EBU velger å annullere et lands jurystemmer i finalen, vil landets telefonstemmer dobles som erstatning. Om et land hverken kan avgi gyldige telefon- eller jurystemmer, vil EBU derimot beregne landets poeng ut fra stemmene til land med lignende stemmehistorikk.


==== Internasjonal seerjury ====
I tillegg får seere i ikke-deltakende land mulighet til å stemme via internett under alle tre showene. Det gjør de på en sikker nettplattform der de bekrefter identiteten sin med kreditt- eller debetkort fra sitt land. Internettstemmene blir registrert som «resten av verden» og vil utgjøre ett poengsett. Seerne fra ikke-deltakende land gir dermed 1–8, 10 og 12 poeng til sine ti favoritter. Det blir ingen «resten av verden»-fagjury. I finalen blir det derfor ett poengsett mer fra seerne enn fra juryene, noe som gjør at seerne får en liten overvekt på finaleresultatet med 50,6 prosent.


== Deltakere ==
Følgende 37 land deltar i konkurransen. Av disse deltar 31 i de to semifinalene, der til sammen 20 land kvalifiserer seg til finalen. Der møter de seks forhåndskvalifiserte land, slik at finalefeltet vil bestå av 26 deltakerland.


=== Semifinale 1 ===
Semifinalen avholdes tirsdag 9. mai fra klokken 21.00 til cirka 23.10 sentraleuropeisk sommertid (klokken 20.00–22.10 lokal tid). 15 land deltar i denne semifinalen, og deltakerlandene ble trukket under en loddtrekning i Liverpool 31. januar 2023.  Resultatet avgjøres ved telefonavstemning i de 15 deltakerlandene samt de forhåndskvalifiserte landene Frankrike, Italia og Tyskland. I tillegg kommer ett poengsett (1–8, 10 og 12 poeng) fra en internasjonal folkejury basert på internettstemmer fra resten av verden. De ti landene som får flest poeng, kvalifiserer seg til finalen lørdag 13. mai. 


=== Semifinale 2 ===
Semifinalen avholdes torsdag 11. mai fra klokken 21.00 til cirka 23.10 sentraleuropeisk sommertid (klokken 20.00–22.10 lokal tid). 16 land deltar i denne semifinalen, og deltakerlandene ble trukket under en loddtrekning i Liverpool 31. januar 2023. Resultatet avgjøres ved telefonavstemning i de 16 deltakerlandene samt de forhåndskvalifiserte landene Spania, Storbritannia og Ukraina. I tillegg kommer ett poengsett (1–8, 10 og 12 poeng) fra en internasjonal folkejury basert på internettstemmer fra resten av verden. De ti landene som får flest poeng, kvalifiserer seg til finalen lørdag 13. mai. 


=== Finalister ===
Finalen finner sted lørdag 13. mai 2023 fra klokken 21.00 til cirka 01.00 sentraleuropeisk sommertid (20.00–00.00 lokal tid). I finalen deltar 26 land: de fem store landene (inkludert vertslandet Storbritannia), fjorårsvinner Ukraina, de ti beste fra semifinale 1 og de ti beste fra semifinale 2. Alle 37 deltakerlandene stemmer i finalen. Hvert land avgir to poengsett (1–8, 10 og 12 poeng) hver – ett fra en nasjonal fagjury, og ett gjennom telefonavstemning. I avgir en internasjonal folkejury ett poengsett basert på internettstemmer fra resten av verden.


=== Tilbakevendende artister ===


== Deltakende land ==
Til sammen deltar 37 land i konkurransen. Dette er tre færre land enn året før, og det laveste deltakerantallet siden 2014. Nedgangen skyldes at Bulgaria, Montenegro og Nord-Makedonia har trukket seg av økonomiske årsaker relatert til den pågående globale energikrisen. De tidligere deltakerne Belarus og Russland er fortsatt utestengt fra konkurransen.


=== Semifinaletrekningen ===

Seks land – de fem store og fjorårsvinner Ukraina – er direktekvalifisert til finalen. De øvrige 31 deltakerne skal delta i en av de to semifinalene tirsdag 9. og torsdag 11. mai. Fordelingen av semifinalistene ble avgjort under en loddtrekning i Liverpool 31. januar 2023. Trekningen fant sted i St George's Hall i Liverpool og ble ledet av programlederne AJ Odudu og Rylan Clark. Under seremonien overleverte Stefano Lo Russo, ordfører for fjorårets vertsby, Torino, den offisielle bynøkkelen til Liverpools ordfører Joanne Anderson. Den halvtimes lange sendingen startet klokken 20 sentraleuropeisk tid og ble overført direkte på Eurovision Song Contests YouTube-kanal samt BBC Two og BBC iPlayer i Storbritannia.Semifinalistene var på forhånd delt inn i grupper ut fra stemmemønsteret de 16 siste årene. Blant annet var de nordiske landene i samme gruppe, mens de eks-jugoslaviske landene var samlet i en annen gruppe. Landene i hver stemmegruppe ble deretter fordelt på de to semifinalene. Dette gjøres for å redusere effekten av nabostemming, og for å forhindre at et land klarer å kvalifisere seg til finalen takket være stemmer fra nabolandene. Systemet ble innført i 2008. Under trekningen ble det også avgjort hvilken av de to semifinalene de seks finalelandene skulle stemme i. Dette ble også avgjort gjennom loddtrekning.


== Andre land ==
For å kunne delta i Eurovision Song Contest, må et land ha en allmennkringkaster med et aktivt medlemskap i Den europeiske kringkastingsunion. Men et annet land kan også få delta gjennom en spesialinvitasjon, slik tilfellet er med Australia. Flere land har vært inne i bildet med tanke på en deltakelse i 2023:


=== Fullverdige medlemmer ===
 Andorra har ikke deltatt siden 2009, hovedsakelig på grunn av kringkasterens økonomiske situasjon. Den andorranske regjeringen og kringkasteren har flere ganger vurdert en retur til konkurransen, men 26. mai 2022 bekreftet Dani Ortolà, innholdssjef i den andorranske kringkasteren RTVA, at landet trolig ikke kommer tilbake i konkurransen med det første.
 Bosnia-Hercegovina har vært fraværende siden 2012, med unntak av i 2016. Årsaken er den økonomiske situasjonen til den bosniske allmennkringkasteren BHRT som har vært truet av konkurs i flere år. Kringkasteren skylder EBU flere millioner euro og er inntil videre utestengt fra å delta i EBUs konkurranser og distribusjonsnettverk for nyheter og idrett. Inntil BHRT får på plass en langsiktig finansieringsordning, kan ikke kringkasteren delta og får heller ikke kjøpe senderettighetene til konkurransen. 14. oktober 2022 bekreftet BHRT at landet ikke skal delta i 2023.
 Bulgaria debuterte i 2005 og har hatt enkelte fravær siden. Bulgarias nasjonale televisjon (BNT) bekreftet 14. oktober 2022 at de ikke kommer til å delta i 2023. Kringkasteren begrunner fraværet med stramt budsjett og at BNT «mangler interesse» for konkurransen og derfor ikke kommer til å delta igjen med det første.
 Luxembourg har ikke deltatt i Eurovision Song Contest siden 1993, og fraværet skyldes økonomi og at den luxembourgske kringkasteren har liten tro på at et lite land som Luxembourg skal kunne nå opp i konkurransen. Den luxembourgske kringkasteren RTL Télé Lëtzebuerg (RTL) har flere ganger avvist en retur, siden de ikke «konsentrerer seg om underholdning og musikkprogrammer». Kanalen har også uttalt at en deltakelse i konkurransen vil legge press på selskapets økonomi. I august 2022 bekreftet RTL at landet ikke kommer til å delta i 2023. I desember 2022 kunngjorde Luxembourgs regjering at den sammen med kringkasteren RTL ser på muligheten for en retur til konkurransen i 2024.
 Monaco deltok sist i 2006, men har siden holdt seg borte ettersom kringkasteren TMC mener diaspora- og nabostemming gjør det umulig for Monaco å nå en finale. I november 2021 meldte nettstedet Eurovoix at monegaskiske myndigheter har satt av midler til deltakelse i 2023. Disse planene ble imidlertid endret, siden lanseringen av Monacos nye tv-kanal Monte-Carlo Riviera TV ble utsatt fra høsten 2022 til høsten 2023. I september 2022 bekreftet Monaco Media Diffusion, som eier TMC, at landet ikke kommer til å delta i 2023.
 Montenegro bekreftet 13. oktober 2022 at de ikke skal delta i 2023. Den montenegrinske kringkasteren Radio i televizija Crne Gore (RTCG) begrunnet valget med kostnadene rundt en deltakelse var for høye og manglende interesse fra sponsorer til å dekke kostnadene for å delta i Eurovision Song Contest.
 Nord-Makedonia signaliserte allerede i mai 2022 at de vurderte å trekke seg fra konkurransen i 2023. Årsaken var en hendelse under Eurovision Song Contest 2022, der landets artist Andrea, la det makedonske flagget på bakken. Kringkasteren MRT mente hun vanæret landets flagg og ville trekke seg Eurovision Song Contest 2023 som konsekvens. 14. oktober 2022 bekreftet MRT at de ikke skal delta i 2023, men begrunnet fraværet med de høye strømprisene i landet, som følge av den globale energikrisen – samt den høye deltakeravgiften til Eurovision Song Contest.
 Slovakia har ikke deltatt siden 2012. Den slovakiske kringkasteren RTVS har sendt finalen på radio siden 2018, men har ikke selv deltatt. Tidligere har fraværet blitt grunngitt med dårlig økonomi hos RTVS, men i 2019 forklarte kringkasteren at fraværet skyldes manglende interesse hos seerne og dårlige seertall. I juni 2022 bekreftet kringkasteren at den ikke ville delta i 2023.


=== Partnermedlemmer ===
 Kasakhstan –  I oktober 2022 kommenterte tv-produsenten Zjan Mukanov at den kasakhstanske kringkasteren Khabar Agency var i samtaler med EBU om en mulig debut i 2023. Landet har deltatt i Junior Eurovision Song Contest siden 2018, og Mukanov uttalte at «det er stor sjanse for å også kunne delta i voksenutgaven» i 2023. Landet var imidlertid ikke blant deltakerne da deltakerlisten ble offentliggjort 20. oktober 2022.


=== Ikke-medlemmer og suspenderte medlemmer ===
 Belarus og kringkasteren BTRC debuterte i konkurransen i 2004. I 2021 diskvalifiserte EBU landet fra konkurransen, siden det belarusiske bidraget brøt regelverket om ikke-politisk budskap. I mai samme år besluttet EBU å si opp BTRCs medlemskap i unionen, og kringkasteren fikk to uker på seg til å svare. BTRC ble 1. juli 2021 utestengt fra EBU, og kringkasteren mistet samtidig rettighetene til å sende og delta i Eurovision Song Contest. Belarus kan derfor ikke delta i konkurransen før BTRC blir gjennopptatt som EBU-medlem, eller dersom en annen belarusisk kringkaster blir medlem av unionen.
 Kosovo: 16. mai 2022 uttalte kringkastingssjefen i RTK, Shkumbin Ahmetxhekaj, at den kosoviske kringkasteren vil søke om medlemskap i EBU mot slutten av året. Skulle RTK få godkjent medlemskapet, hadde Kosovo mål om å delta i Eurovision Song Contest i 2023. RTK har flere ganger tidligere forsøkt å bli EBU-medlem, men oppfyller ikke kriteriene for medlemskap. Blant annet kreves det at landet er medlem av FN og Den internasjonale telekommunikasjonsunion, noe Kosovo i 2022 ikke var. Landet var heller ikke på den offisielle deltakerlisten da den ble offentlggjort i oktober 2022.
 Liechtenstein har etter årtusenskiftet gjort flere fremstøt på å delta i konkurransen, og kringkasteren 1 FL TV har flere ganger jobbet for å bli et fullverdig EBU-medlem. I august 2022 bekreftet imidlertid den liechtensteinske kringkasteren at den ikke lenger jobber for et medlemskap i unionen. Det utelukker dermed også landets debut i konkurransen.
 Russland: Opprinnelig skulle Russland ha deltatt i 2022, og landet var trukket til å konkurrere i den første semifinalen. I februar 2022 gikk Russland til angrep på nabolandet Ukraina, og ble møtt av massiv fordømmelse verden over. Invasjonen førte raskt til omfattende internasjonale sanksjoner mot Russland, blant annet utestengelse fra Eurovision Song Contest 2022 dagen etter angrepet. Som svar på utestengelsen, trakk de russiske kringkasterne VGTRK og Pervyj kanal seg fra EBU 26. februar. Siden Russland ikke er medlem av EBU, kan landet heller ikke delta i Eurovision Song Contest.


== Hendelser ==


=== Romania truet med å trekke seg ===
Romania har deltatt regelmessig i Eurovision Song Conntest etter 2002, men kringkasteren TVR vurderte å trekke seg fra konkurransen i 2023. Årsaken var at EBU annullerte den rumenske fagjuryens poeng året før, på grunn av «uvanlig stemmemønster». Administerende direktør i TVR, Dan Cristian Turturică, støttet at landet skulle trekke seg fra konkurransen. TVR lanserte 23. mai 2022 en nettavstemning der de spurte seerne om Romania skulle bli i konkurransen. Flertallet mente Romania burde fortsette å delta.Bråket til tross, i slutten av august besluttet TVRs styre at Romania likevel deltar i 2023, men kringkasteren vurderer fortsatt rettslige skritt overfor EBU.


== Sendinger ==


=== Kommentatorer og kringkastere ===
De fleste landene som overfører konkurransen, kommer til å ha kommentatorer som formidler informasjon og hendelser direkte til seerne. Under er en oversikt over kringkasterne som har bekreftet at de overfører Eurovision Song Contest 2023:


=== Sendinger i ikke-deltakende land ===


== Se også ==
Junior Eurovision Song Contest 2023


== Noter ==


== Referanser ==


== Eksterne lenker ==
(en) Offisielt nettsted 
(en) Eurovision Song Contest 2023 – kategori av bilder, video eller lyd på Commons